Die twaalf seuns wat saam met hulle voetbal afrigter in ’n grot in Thailand vasgekeer is, sal eers moet leer duik voordat hulle na veiligheid kan swem.
Die groep is reeds vir nege dae vermis nadat die grotingang deur vloedwaters oorstroom is. Hulle is laat Maandag gevind waar hulle op ’n droë lysie in een van die grotte aangetref is.
Daar word gereken dat hulle dalk tot vier maande vasgekeer mag word aangesien hulle gedurende die tyd duikopleiding sal moet ondergaan.
Hulle is sowat 4km vanaf die ingang aangetref naby ’n hoër gedeelte bekend as die Pattaya strand. Reddingswerkers het juis op hierdie area gekonsentreer in die hoop dat hulle hoër grond sou soek soos die vloedwater in die grot styg.
Die strand was egter ook oorstroom en reddingswerkers het toe in ’n nou gangetjie in beweeg waar hulle die groepie sowat 400m verder op die lysie aangetref het.
Die grotte word gereeld oorstroom gedurende die reënseisoen wat duur tot September-Oktober. Probleme word egter voorsien om die seuns deur die donker modderige water en nou gangetjies na veiligheid te begelei.
Intussen sal hulle met die nodige kos en water voorsien word en word daar ook beplan dat ’n dokter hulle gereeld sal besoek. medisyne sal ook ingestuur word vir allerhande kwale wat hulle mag ontwikkel. Die Thai weermag het dokters met duikondervinding wat vir die taak ingespan sal word.